Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Т. Ч. од Скопје, поднесена против Решението на Град Скопје, по предметот Барање за пристап до информации од јавен карактер, на 26.02.2024 година, го донесе следното

**Р Е Ш Е Н И Е**

1. Жалбата изјавена од Т. Ч. од Скопје, поднесена против Решението на Град Скопје бр.20-1325/2 од 09.02.2024 година, заведена во Агенцијата под бр.08-26 на 13.02.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.20-1325/2 од 09.02.2024 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Т. Ч. од Скопје, како што е наведено во Жалбата на 11.05.2023 година преку електронска пошта поднела Барање за пристап до информации од јавен карактер до Град Скопје, со кое побарала по емаил да и се достави електронски запис од следните информации:

## “1. Достава на сите студии направени за потребите за потребите на новиот ГУП на град Скопје.

## 2. Достава на целосната документација на ГУП на град Скопје 2012-2022 и студиите направени за негова изработка.

## 3. Достава на целосната документација на претходниот ГУП на град Скопје 2000(или 2001)-2020 и студиите направени за негова изработка.

## 4. Достава на целосната документација на ГУП-от или урбанистичкиот план на град Скопје на сила пред ГУП-от од 2000.“

Постапувајќи по ова Барање, Имателот на информации на Барателот му доставил Решение бр.20-1325/2 од 09.02.2024 година со кое Барањето на Барателот се уважува. Во Решението е наведено: „..1. Новиот ГУП на град Скопје 2022-2032 е во фаза на изработка. Сите информации поврзани со истиот, а кои се од јавен карактер ќе бидат достапни по донесување на ГУП-от на град Скопје; 2. Целокупната документација поврзана со ГУП на град Скопје 2012-2022 и која е од јавен карактер е достапна на следниот линк....;3. Целокупната документација поврзана со ГУП на град Скопје 2001-2012 и која е од јавен карактер е достапна на следниот линк ...;4. Град Скопје, Сектор за планирање и уредување на просторот не располага со податоци и информации за ГУП на град Скопје пред ГУП-от од 2001, а истите може да се побараат во Градскиот Архив...“

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-26 на 13.02.2024 година. Во Жалбата е наведено: „...Ниту една информација не е доставена. Студиите за новиот ГУП се изготвени и се од јавен карактер. На ГИС порталот ги нема ни текстуалните, ни нумеричките, а ни сите графички податоци за двата ГУП-а. За ГУП-от на град Скопје на сила пред 2000 година, во минатото имаме добиено одредена текстуална информација од град Скопје, што значи дека одредени податоци за тој ГУП имаат...“.

Агенција, преку е-маил заведен под бр.08-26 од 13.02.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ Решението на Имателот на информации го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил целосно согласно одредбите од Законот за слободен пристап до информации од јавен карактер.

Во конкретниот случај, Имателот на информации иако постапил согласно член 20 од Законот за слободен пристап до информации од јавен карактер, со тоа што донел Решение за позитивно одговорено барање, со истото не му ја доставил на Барателот бараната информација во целост, побарана со Барањето за пристап до информации од јавен карактер.

Имено, Имателот на информации наместо да го упати Барателот на информации до веб страницата на Имателот, бил должен да му овозможи пристап до бараните информации на начин и форма наведени во Барањето.

Исто така, Агенцијата му укажува на Имателот на информации дека доколку сметал дека не располага со дел од бараната информација бил должен да постапи согласно член 18 став 1 од Законот за слободен пристап до информации од јавен карактер кој гласи “Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот“, а не како во случајот да го упати Барателот до друг Имател на информација.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и да донесе Решение со кое ќе го уважи Барањето и на барателот ќе му ја достави бараната информација **во целост,** **на начин и во форма наведени во Барањето**.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,** **Пламенка Бојчева**